Zille soek weer toppos in DA | Maroela Media
Zille soek weer toppos in DA
Helen Zille. (Foto: DA)
Die voormalige DA-leier Helen Zille het haarself in ŉ verrassende wending beskikbaar gestel as voorsitter van die beleërde opposisie se federale raad.
Sy het op sosiale media aangekondig dat sy haar benoemingsvorms ingedien het, nadat sy volgens haar deur verskeie senior leiers van die party genader is.
Zille wil James Selfe later vandeesmaand in hierdie pos vervang.
“As ŉ party is dit belangrik vir ons om introspeksie te doen en om die proses te begin om weer in voeling met ons kiesers te kom,” het Zille gesê.
Zille sê as sy tot voorsitter van die federale raad verkies word, is haar doelwit om die leierskap te ondersteun in hul strewe om bestendigheid in die party te bewerkstellig en die opposisie weer op koers te kry.
“Ek is lief vir die DA en die waardes wat die DA verteenwoordig. Vryheid, regverdigheid, geleentheid en diversiteit. Suid-Afrika kan nie slaag as die DA nie slaag nie.
“Ek is bereid om hard te werk en my rol te speel om ons demokrasie te red.”
Zille se aankondiging op sosiale media.
Zille het ŉ kleurryke dissiplinêre rekord in die party. Die DA het haar al vantevore berispe, onder meer oor opmerkings waarin sy probeer het om sekere aspekte van kolonialisme te verdedig.
Haar termyn as Wes-Kaapse premier het vroeër vanjaar geëindig toe sy ná die verkiesing deur Alan Winde opgevolg is.
Zille was daarna betrokke by die Instituut vir Rasseverhoudinge (IRV). ŉ Lid van die IRV het vroeër dié week vir omstredenheid gesorg toe ŉ beroep op DA-leier Mmusi Maimane gedoen is om te bedank.
Die IRV het voorgestel dat Winde hom opvolg.
Zille se aankondiging kom te midde van aanvalle uit verskeie oorde, insluitend van binne die DA, op Maimane.
Hy is onder meer in die spervuur oor sy huurhuis in Kaapstad wat aan ŉ vriend behoort, asook oor ŉ Toyota Fortuner wat die voormalige uitvoerende hoof van Steinhoff, Markus Jooste, vir die party se gebruik beskikbaar gestel het. Maimane het self erken hy het eers vier maande ná die Steinhoff-bom ontplof het, die voertuig teruggegee.
DA Helen Zille In die nuus Mmusi Maimane
Inwoners ‘gyselaar gehou’ omdat munisipaliteite nie betaal
Opportunisme in die ergste graad! Dis dalk ook ‘n goeie ding, want dan sal die DA nog vinniger in sy eie braaksel verstik… duidelik was die IRR gras minder groen as wat sy gehoop het… magsverslawing was nog altyd politici se ondergang!
Moesie het hulp nodig.
Beste nuus die jaar.
Ek het vir die DA gesê ek weier om vir hulle te stem nadat hulle vir tannie Helen so sleg behandel het. Wel duidelik het hulle vir my geluister want stemme het hulle drungend nodig.
Tannie, klim van die perd af [terwyl die stil staan]. As jy nie van sosiale media wil afklim nie, waar jy vinnerger tik as wat jou verstand dink, gaan jy net groot moeilikheid vir almal veroorsaak.